text: За три месеца прекъсват движението на влаковете между Стара и Нова Загора - stznews.bg
  За три месеца прекъсват движението на влаковете между Стара и Нова Загора
  публикувано на 24.08.2012 г. | Категория: Общество
  През периода от 24-и август до 8-ми декември 2012 г. ще бъде прекъснато движението на влаковете в участъка между гарите Стара Загора и Нова Загора, съобщиха от БДЖ. Причините за прекъсването на влаковото движение са ремонтни дейности по железния път, които Национална компания "Железопътна инфраструктура" ще извършва в посочения участък. Това налага промени в транспортната схема за движение, както на различните категории пътнически влакове, така и на товарните влакове.
  С въведени промени в своите разписания и маршрути ще се движат и осем пътнически влака, които обичайно преминават през участъка между Стара Загора и Нова Загора. За осигуряване на транспортно обслужване на своите клиенти, "Холдинг Български държавни железници" ЕАД ще пусне осем допълнителни пътнически влака, които ще осъществяват връзка с бързите влакове в гара Зимница, информира агенция Фокус.
  Информация за промените в разписанията и маршрута на влаковете, които пътуват в участъка на извършвания ремонт, както и за разписанието на автобусите, е поставена във всички гари и спирки по този маршрут, както и в електронния пътеводител на официалната интернет страница на "Холдинг БДЖ" ЕАД (www.bdz.bg).